作者:權德輿
標題:早夏青龍寺致齋憑眺感物因書十四韻
內容:曉出文昌宮，憩茲青蓮宇。潔齋奉明祀，憑覽傷夐古。秦為三月火，漢乃一抔土。詐力自湮淪，霸儀終莽鹵。中南橫峻極，積翠洩雲雨。首夏諒清和，芳陰接場圃。仁祠閟嚴淨，稽首洗靈府。虛室僧正禪，危梁燕初乳。通莊走聲利，結駟乃旁午。觀化複何如，刳心信為愈。盛時忽過量，弱質本無取。靜永環中樞，益愧腰下組。塵勞期抖擻，陟降聊俯僂。遺韻留壁間，淒然感東武。